Alina Gorghiu cere o mai bună reprezentare a femeilor în politică
Alina Gorghiu, ministrul Justiției (PNL), a remarcat că procentul femeilor în politică a înregistrat o scădere în Parlamentul României. Ea a subliniat că, în general, bărbații din sfera politică nu abordează subiecte importante precum educația copiilor, sănătatea acestora sau depresia postnatală.
Demnitarul insistă că femeile ar trebuie să fie apreciate mai mult în societatea românească. Iar politica este o oglindă a societăţii adaugă Alina Gorghiu.
Ea spune că, în Parlamentul, acum câţiva ani, femeile reprezentau circa 20%. A scăzut acum însă spre 17%. Ministrul Justiţiei critică faptul că bărbaţii le laudă şi le apreciază acum pe femei, în luna martie, însă apoi uită imediat despre cât de importante sunt doamnele în politică, în mediul de business sau în multe alte domenii.
"Femeile, în general, merită să fie apreciate mai mult în societate. Politica este o oglindă a societăţii. Aş vrea să aduc nişte cifre în discuţie.
Dacă mă refer doar la procentajul femeilor din Parlament, în urmă cu câţiva ani procentajul era undeva la 20 la sută, astăzi a scăzut undeva la 17-18 la sută.
În luna martie, vorbim dimineaţa, la prânz şi seara despre femei şi ăsta e contextul în care bărbaţii ne laudă, ne aduc flori şi bomboane.
După ce a trecut luna martie, uităm să lăudăm aportul femeii în politică, în mediul de business, în absolut orice domeniu şi uităm cât de necesare sunt anumite standarde pe care alte ţări europene le au fără să mai discute de cadrul legal", a afirmat Alina Gorghiu pentru Digi24.
O lege blocată de trei ani
Există o lege care se pregăteşte în România, însă, din păcate, este blocată de trei ani. Această iniţiativă prevede faptul că în Parlament ar trebui să fie cel puţin 30% femei.
"Vă amintesc că am iniţiat o lege care presupune să ai un minim 30 la sută femei în Parlament.
E o lege care de vreo 3 ani de zile stă blocată, deşi nu cred că există bărbat în politica românească pe care să nu îl fi auzit, să nu spună: «vai, cât vă apreciez, doamnelor, dar ce bine că sunteţi în viaţa publică, cât de sănătoasă e prezenţa dumneavoastră aici»", a mai indicat Alina Gorghiu.
Teme pe care doar femeile le abordează
Din păcate, bărbaţii din politica românească nu abordează niciodată o serie de subiecte pe care doamnele le-ar aduce imediat în faţa opinie publice.
Vorbim aici despre teme precum violenţa domestică, egalitatea de şanse, cum să trimiţi copilul la şcoală, cum se tratează depresia post-natală, enumeră ministrul Justiţiei.
"Avem 51 virgulă ceva procente de femei în societate. Dacă stai să te gândeşti la maniera în care trebuie să legiferezi fenomenul violenţei domestice, fenomenul egalităţii de şanse, partea de educaţie, partea de sănătate, cum să trimiţi copilul la şcoală, ce să dai de mâncare copilului, cum se tratează depresia post-natală…
Sunt atât de multe teme pe care Parlamentul le abordează mult mai simplu, eficient, curat, cu o femeie decât cu un bărbat. Bărbaţii în general nu abordează genul acesta de teme pe care le-am menţionat. Atunci îţi dai seama cât de necesar este să creşti procentul femeilor în politică", a mai indicat Alina Gorghiu.
Demnitarul a explicat şi ce doare cel mai mult în politică. Nu este vorba despre cuvinte, ci lipsa de încredere.
"Nu dor cuvintele. În timp dor din ce în ce mai puţin cuvintele, însă ce doare în politică în general este lipsa de încredere, zâmbitul în faţă şi când ţi-a întors spatele: «hai mă, e o femeie în politică, tot noi băieţii decidem aici la masă cine, ce, cum». La ochii albaştri se reacţionează probabil cel mai sexist în politica românească", a încheiat ea.